Faglig beskrivelse vedr. hjemløshedsindsats

12 steder i landet tilbyder Blå Kors Danmark hjemløshedspladser i henhold til servicelovens §110. Generelt gælder det, at man i Blå Kors Danmark på hjemløshedsområdet arbejder ud fra de nationale retningslinjer og Socialstyrelsens anbefalinger om Housing First. Det vil sige, at målet med et ophold er at blive hjulpet ud i egen bolig hurtigst muligt med rette hjælp sådan, at borgeren ikke igen ender i hjemløshed.

Vedrørende servicelovens §110 har boformens forstander visitationsret. Det vil sige, at borgere kan henvises til en boform, men kan også møde op uden visitation gennem offentlig myndighed. Ved henvendelse til en af vores boformer, vil indsatsen mod borgerens hjemløshed og andre udfordringer i den sammenhæng påbegyndes i løbet af få dage. Borgeren fortæller, hvad vedkommende mener og ønsker, der skal til for at fastholde bolig fremadrettet. Ved udredningen foretages analyse af borgerens hjemløshed, og hvordan hjemløsheden vurderes at kunne brydes og undgås.

Den såkaldte leverandørudredning sendes til kommunen med det formål at bidrage til kommunens samlede vurdering af borgerens støttebehov i egen bolig i overensstemmelse med Housing First.

På baggrund af udredningen aftales med borgeren en plan for §110-opholdet. Opholdsplanen indeholder aftaler om eventuelle indsatser i sociale og sundhedssektorerne, der skal igangsættes eller fortsætte. Derudover indeholder opholdsplanen rehabilitering under opholdet. Med de forskellige emner i opholdsplanen laves mål og delmål med opfølgning inden for aftalte tidsintervaller.

Under hele opholdet har boformen et kontinuerligt samarbejde med borgerens hjemkommune. Boformen sørger for systematisk at give kommunen rette oplysninger om borgeren og på den måde hjælpe borgeren til egen bolig med rette støtte hurtigst muligt.

Efterforsorg

Fra udflytning og første tid efter ophold på boformen kan borgere tilbydes efterforsorg. Efterforsorgen har f.eks. til hensigt at hjælpe borgeren med flytningen, indkøb af boligartikler og indretning. Derudover skal efterforsorgen være en støtte til borgeren om at blive tryg i boligen og i de nye omgivelser, herunder evt. søge nye fællesskaber.

Bostøtte

I henhold til servicelovens §83 eller 85 skal borgere med særlige behov tilbydes bostøtte i forbindelse med ophold i egen bolig. Boformer kan tilbyde at være leverandører af sådanne bostøtteordninger tilpasset den enkelte borgere. bostøtten er uddannet i de bostøttemetoder, som fremgår af Housing First indsatsen jf. nationale retningslinjer.

Fagligt grundlag

Opholdet på hjemløshedsboformen og følgende indsats skal ses som indeholdende rehabiliterende tiltag med henblik på borgerens recovery - <http://www.blaakors.dk/sites/blaakors.dk/files/2021-01/Faglig%20beskrivelse%20-%20socialfaglig%20tilgang.docx>

Der er tale om et aktivt forløb, som skal ses som en del-indsats i den kommunalt koordinerende samlede hjemløshedsindsats for den enkelte borger.

Værdigrundlag

Hjemløshedsindsatsen har sit udgangspunkt i Blå Kors´ diakonale grundlag <https://www.blaakors.dk/sites/blaakors.dk/files/2020-03/diakoni_og_menneskesyn.pdf>